San Ġiljan jaċċertaw fl-ewwel sessjoni Minn Cristian Muscat – ritratt: Christine Borg Marsaxlokk……………….5 San Ġiljan………………..21 (1-7 , 1-3 , 2-6 , 1-5) San Ġiljan kienu diġá aċċertaw ruħhom mit-tliet punti sa tmiem l-ewwel sessjoni hekk kif kienu bnew vantaġġ ta' sitt goals biex għelbu lil Marsaxlokk mingħajr ebda tbatija bl-iskor ta' 21-5, b'din tkun l-ikbar rebħa s'issa tal-istaġun. Kif jindika r-riżultat, San Ġiljan kienu għal kollox superjuri u ddominaw il-partita mill-bidu sat-tmiem waqt li Marsaxlokk iddiżappuntaw bis-sħiħ fejn dehru għal kollox mingħajr ideat. Il-players taċ-champions kollha kellhom partita mill-aqwa iżda spikka fost oħrajn Dino Zammit li skorja xejn inqas minn sitt goals. Il-Ġiljaniżi ħarġu ferm aggressivi u rebħu l-ewwel sessjoni bl-iskor kbir ta' 7-1 bil-goals jaslu minn Dino Zammit (2) bit-tieni goal għalih jasal minn penalty, Darren Zammit (2), il-captain Matthew Zammit u Andreas Galea (2) … filwaqt li Zach Micallef skorja l-uniku goal għax-Xlukkjari. Koxni mill-fatt li r-rebħa kienet diġá assigurata, is-Saints naqsu ftit mir-rendiment tagħhom fit-tieni sessjoni fejn rebħuha bl-iskor ta' 3-1 bl-awturi tal-goals ikunu Ben Plumpton u Dino Zammit (2), waqt li Sebastian Busuttil wieġeb għax-Xlukkajri minn penalty. San Ġiljan komplew jiddominaw fit-tielet sessjoni u rebħuha bl-iskor ta' 6-2. Il-protagonisti kienu Dino Zammit minn man-up wara li tkeċċa Kyle, Jake Bonavia, Ben Plumpton, Mattias Ortoleva u Matthew Zammit (2). Kyle Cremona u Sebastian Busuttil irrispondew għal Marsaxlokk. F'nofs din is-sessjoni is-Saints fallew penalty mogħti miż-żagħżugħ Dean Ciantar li ra lill-goalkeeper ta' Marsaxlokk, Benji Busuttil, isalva tajjeb. U biex jagħmluhom erbgħa minn erbgħa, San Ġiljan rebħu wkoll l-aħħar sessjoni, 5-1 b'gaols minn Jake Bonavia (2) bit-tieni goal għalih jasal minn man-up wara li tkeċċa Jadyn Portelli, Darren Zammit, Ben Plumpton u Dino Zammit. Kyle Cremona skorja l-goal waħdani għal Marsaxlokk.